title: Smernica Komisie 2006/134/ES z  11. decembra 2006 , ktorou sa mení a dopĺňa smernica Rady 91/414/EHS s cieľom zaradiť fenarimol medzi účinné látky Text s významom pre EHP

text:
               12.12.2006

               SK

               Úradný vestník Európskej únie

               L 349/32

      SMERNICA KOMISIE 2006/134/ES
   z 11. decembra 2006,
   ktorou sa mení a dopĺňa smernica Rady 91/414/EHS s cieľom zaradiť fenarimol medzi účinné látky
   (Text s významom pre EHP)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh (1), a najmä na jej článok 6 ods. 1,
   keďže:

               (1)

               Nariadením Komisie (EHS) č. 3600/92 z 11. decembra 1992, ktorým sa stanovujú podrobné pravidlá na realizáciu prvého stupňa pracovného programu, na ktorý sa vzťahuje článok 8 ods. 2 smernice Rady 91/414/EHS o umiestnení na trh prípravkov na ochranu rastlín (2), sa ustanovuje zoznam účinných látok, ktoré sa majú posúdiť s cieľom ich možného zaradenia do prílohy I k smernici 91/414/EHS. Tento zoznam obsahuje fenarimol.

               (2)

               Účinky fenarimolu na ľudské zdravie a životné prostredie sa posúdili v súlade s ustanoveniami nariadenia (EHS) č. 3600/92 na rad použití, ktoré navrhol oznamovateľ. Nariadením Komisie (ES) č. 933/94 z 27. apríla 1994, ktorým sa ustanovujú účinné látky prípravkov na ochranu rastlín a určujú spravodajské členské štáty pre vykonávanie nariadenia Komisie (EHS) č. 3600/92 (3), bolo za spravodajský členský štát určené Spojené kráľovstvo. Spojené kráľovstvo predložilo Komisii 30. apríla 1996 príslušnú hodnotiacu správu a odporúčania v súlade s článkom 7 ods. 1 písm. c) nariadenia (EHS) č. 3600/92.

               (3)

               Túto hodnotiacu správu preskúmali členské štáty a Komisia v rámci Stáleho výboru pre potravinový reťazec a zdravie zvierat.

               (4)

               Pokiaľ ide o fenarimol, Vedeckému výboru pre rastliny (ďalej len „vedecký výbor“) boli predložené dve otázky. Vedecký výbor bol požiadaný, aby sa vyjadril k interpretácii viacgeneračných štúdií a zvážil účinky fenarimolu ako inhibítora aromatázy. Vedecký výbor mal takisto poskytnúť stanovisko k stanoveniu spoľahlivého prijateľného denného príjmu (acceptable daily intake – ADI) a prijateľného limitu expozície na užívateľa (acceptable operator exposure level – AOEL) (4). Vedecký výbor dospel k záveru, že účinky fenarimolu na samčiu fertilitu zistené v prípade potkanov je potrebné považovať za relevantné pri posudzovaní rizika pre ľudské zdravie, hoci človek je na účinky inhibície aromatázy menej citlivý ako potkany. Vedecký výbor dospel takisto k záveru, že účinky fenarimolu na pôrod potkanov nie je potrebné pokladať za relevantné pri posudzovaní rizika pre ľudské zdravie. V závere bolo ďalej uvedené, že okrem zníženej fertility samcov a účinkov súvisiacich s oneskoreným pôrodom neexistuje žiadny presvedčivý dôkaz o iných nepriaznivých účinkoch na reprodukciu v súvislosti s inhibíciou aromatázy prostredníctvom fenarimolu. Nakoniec sa vedecký výbor zhodol v tom, že spoľahlivé ADI a AOEL možno stanoviť na základe predložených toxikologických štúdií. V druhom stanovisku (5) sa preberala otázka, či prístup použitý pri výpočte predpovedaných environmentálnych koncentrácií (PEC) v pôde bol adekvátny. Výbor navrhol, aby sa pri výpočte akumulovaných PEC v pôde použila kombinácia poľných štúdií rozptylu a laboratórnych výskumov rozkladu. Toto stanovisko preskúmal spravodajský členský štát, ktorý však z vedeckého hľadiska nepovažoval tento postup za opodstatnenejší ako postup, pri ktorom sa pri výpočte vychádza len z meraní poľných štúdií rozptylu. Preto sa rozhodlo počkať na výsledky prebiehajúcich poľných štúdií rozptylu. Predbežné výsledky uvedených štúdií sú v súlade s výsledkami vzorového výpočtu, a preto sa riešenie tejto otázky uznalo za adekvátne. V závere sa preto uviedlo, že pri formulovaní tejto smernice a príslušnej revíznej správy sa vo všetkých prípadoch zohľadnili odporúčania vedeckého výboru.

               (5)

               Z rôznych vykonaných preskúmaní vyplýva, že možno očakávať, že prípravky na ochranu rastlín, ktoré obsahujú fenarimol, spĺňajú požiadavky ustanovené v článku 5 ods. 1 písm. a) a b) smernice 91/414/EHS, najmä pokiaľ ide o spôsoby použitia, ktoré boli preskúmané a podrobne opísané v revíznej správe Komisie, za predpokladu, že sa uplatnia primerané opatrenia na zníženie rizika. Fenarimol je nebezpečná látka, ktorej použitie by sa malo obmedziť. Existujú obavy súvisiace najmä s jeho vlastnými toxickými účinkami vrátane vlastností, v dôsledku ktorých môže dôjsť k narušeniu endokrinného systému. V súčasnosti neexistuje vedecký konsenzus, čo sa týka presnej miery rizika. Pri uplatňovaní princípu prevencie a vzhľadom na súčasný stav vedeckých poznatkov by sa mali prijať opatrenia na zníženie rizika s cieľom dosiahnuť vysoký stupeň ochrany zdravia ľudí a zvierat a životného prostredia, ktorý si Spoločenstvo zvolilo.

               (6)

               V článku 5 ods. 4 a článku 6 ods. 1 smernice 91/414/EHS sa stanovuje, že zaradenie látky do prílohy I môže podliehať obmedzeniam a podmienkam. V tomto prípade sa za potrebné považujú obmedzenia týkajúce sa obdobia zaradenia a povolených plodín. V pôvodných opatreniach predložených Stálemu výboru pre potravinový reťazec a zdravie zvierat boli navrhnuté obmedzenia obdobia zaradenia na sedem rokov, aby členské štáty uprednostnili preskúmanie prípravkov na ochranu rastlín s obsahom fenarimolu, ktoré sú už na trhu. S cieľom vyhnúť sa nezrovnalostiam, pokiaľ ide o vysoký stupeň ochrany, zaradenie do prílohy I k smernici 91/414/EHS sa malo obmedziť na spôsoby použitia fenarimolu, ktoré sa skutočne posúdili v rámci hodnotenia Spoločenstva a na ktoré sú navrhované spôsoby použitia v súlade s podmienkami stanovenými v smernici 91/414/EHS. Znamená to, že iné spôsoby použitia, na ktoré sa toto posúdenie nevzťahuje alebo sa vzťahuje len čiastočne, museli byť predtým, ako by sa mohlo zvážiť ich zaradenie do prílohy I k smernici 91/414/EHS, kompletne prehodnotené. Vzhľadom na nebezpečné vlastnosti fenarimolu sa považovalo za potrebné na úrovni Spoločenstva zabezpečiť minimálnu harmonizáciu určitých opatrení na zníženie rizika, ktoré sa mali uplatňovať v členských štátoch pri udeľovaní povolení.

               (7)

               V zmysle postupov stanovených v smernici 91/414/EHS rozhoduje o povolení účinných látok vrátane vymedzenia opatrení na riadenie rizika Komisia. Členské štáty nesú zodpovednosť za vykonávanie, uplatňovanie a kontrolu opatrení zameraných na zníženie rizík zapríčinených prípravkami na ochranu rastlín. Obavy, ktoré vyslovili viaceré členské štáty, vyjadrujú ich názor, že sú potrebné ďalšie obmedzenia na zníženie rizika na úroveň, ktorá sa môže považovať za prijateľnú a konzistentnú s vysokým stupňom ochrany, o ktorý sa usiluje Spoločenstvo. V súčasnosti je stanovenie primeraného stupňa bezpečnosti a ochrany pri kontinuálnej výrobe, predaji a používaní fenarimolu úlohou v oblasti riadenia rizika.

               (8)

               Ako dôsledok uvedených skutočností Komisia opätovne preskúmala svoje stanovisko. S cieľom správne vyjadriť vysoký stupeň ochrany zdravia ľudí a zvierat a trvale udržateľného životného prostredia, o ktoré sa Spoločenstvo usiluje, považovala za vhodné okrem zásad stanovených v odôvodnení 6 ďalej skrátiť obdobie zaradenia zo siedmich rokov na 18 mesiacov. Tým sa ďalej znižuje riziko formou zabezpečenia prioritného opätovného posúdenia tejto látky.

               (9)

               Možno očakávať, že prípravky na ochranu rastlín, ktoré obsahujú fenarimol, splnia požiadavky ustanovené v článku 5 ods. 1 písm. a) a b) smernice 91/414/EHS, najmä pokiaľ ide o spôsoby použitia, ktoré boli preskúmané a podrobne opísané v revíznej správe Komisie, za predpokladu, že sa uplatnia primerané opatrenia na zníženie rizika.

               (10)

               Bez toho, aby bol dotknutý záver, že prípravky na ochranu rastlín s obsahom fenarimolu pravdepodobne vyhovujú požiadavkám ustanoveným v článku 5 ods. 1 písm. a) a b) smernice 91/414/EHS, je vhodné získať ďalšie informácie o niektorých špecifických bodoch. Potenciálne vlastnosti fenarimolu, v dôsledku ktorých dochádza k narušeniu endokrinného systému, sa posudzovali testmi, ktoré sú v súlade s dostupnými osvedčenými postupmi. Komisia si je vedomá, že Organizácia pre hospodársku spoluprácu a rozvoj (OECD) vypracúva testovacie usmernenia s cieľom zdokonaliť skúmanie potenciálnych vlastností vedúcich k narušeniu endokrinného systému. Je preto vhodné vyžadovať, aby sa fenarimol podrobil takémuto testovaniu hneď, ako sa zavedú navrhované testovacie usmernenia OECD, a aby tieto štúdie predkladal oznamovateľ. Okrem toho by členské štáty mali od držiteľov povolení vyžadovať, aby poskytli informácie o použití fenarimolu vrátane všetkých informácií o jeho vplyve na zdravie prevádzkovateľa.

               (11)

               Ako v prípade všetkých látok zaradených do prílohy I k smernici 91/414/EHS, aj postavenie fenarimolu sa môže podľa článku 5 ods. 5 tejto smernice preskúmať na základe akýchkoľvek nových údajov, ktoré budú k dispozícii. Takisto skutočnosť, že zaradenie tejto účinnej látky do prílohy I má platnosť len do určitého dátumu, nie je prekážkou tomu, aby sa na základe postupov tejto smernice toto zaradenie obnovilo.

               (12)

               Skúsenosti získané z predchádzajúcich zaradení účinných látok posúdených v rámci nariadenia (EHS) č. 3600/92 do prílohy I k smernici 91/414/EHS ukázali, že pri výklade povinností držiteľov existujúcich povolení môžu vzniknúť ťažkosti, pokiaľ ide o prístup k údajom. S cieľom predísť ďalším ťažkostiam sa preto zdá, že je potrebné objasniť povinnosti členských štátov, najmä povinnosť overiť, či držiteľ povolenia preukáže prístup k dokumentácii spĺňajúcej požiadavky prílohy II k tejto smernici. Týmto objasnením sa však neustanovujú žiadne nové povinnosti pre členské štáty alebo držiteľov povolení v porovnaní so smernicami, ktoré sa doteraz prijali a ktorými sa mení a dopĺňa príloha I.

               (13)

               Pred zaradením účinnej látky do prílohy I by sa mala poskytnúť primeraná lehota s cieľom umožniť členským štátom a zainteresovaným stranám pripraviť sa na splnenie nových požiadaviek, ktoré vyplynú z tohto zaradenia.

               (14)

               Bez toho, aby boli dotknuté povinnosti stanovené v smernici 91/414/EHS v dôsledku zaradenia tejto účinnej látky do prílohy I, by sa po zaradení mala členským štátom poskytnúť lehota šiestich mesiacov na preskúmanie existujúcich povolení týkajúcich sa prípravkov na ochranu rastlín s obsahom fenarimolu, aby sa zabezpečilo splnenie požiadaviek ustanovených v smernici 91/414/EHS, a najmä v jej článku 13, ako aj príslušných podmienok stanovených v prílohe I. Členské štáty by mali v prípade potreby zmeniť, nahradiť alebo odobrať existujúce povolenia v súlade s ustanoveniami smernice 91/414/EHS. Odchylne od uvedeného termínu by sa malo poskytnúť dlhšie obdobie na predloženie a posúdenie úplnej dokumentácie prílohy III pre každý prípravok na ochranu rastlín na každé plánované použitie v súlade s jednotnými zásadami ustanovenými v smernici 91/414/EHS. Vzhľadom na nebezpečné vlastnosti fenarimolu by obdobie poskytnuté členským štátom na overenie toho, či prípravky na ochranu rastlín s obsahom fenarimolu ako jedinej účinnej látky alebo v kombinácii s ďalšími povolenými účinnými látkami sú v súlade s ustanoveniami prílohy VI, nemalo prekročiť 18 mesiacov.

               (15)

               Preto je vhodné smernicu 91/414/EHS zodpovedajúcim spôsobom zmeniť a doplniť.

               (16)

               Stály výbor pre potravinový reťazec a zdravie zvierat nepredložil stanovisko v lehote stanovenej jeho predsedom, a preto Komisia predložila Rade návrh týkajúci sa týchto opatrení. Do uplynutia lehoty stanovenej v druhom pododseku článku 19 ods. 2 smernice 91/414/EHS Rada ani neprijala navrhnutý vykonávací akt, ani nevyslovila záporné stanovisko k návrhu vykonávacích opatrení, a preto má Komisia tieto opatrenia prijať,

         PRIJALA TÚTO SMERNICU:
   Článok 1
   Príloha I k smernici 91/414/EHS sa mení a dopĺňa tak, ako je stanovené v prílohe k tejto smernici.
   Článok 2
   Členské štáty prijmú a uverejnia najneskôr do 30. júna 2007 zákony, iné právne predpisy a správne opatrenia potrebné na dosiahnutie súladu s touto smernicou. Komisii bezodkladne oznámia znenie týchto ustanovení a tabuľku zhody medzi týmito ustanoveniami a touto smernicou.
   Tieto ustanovenia uplatňujú od 1. júla 2007.
   Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
   Článok 3
   1.   V súlade so smernicou 91/414/EHS členské štáty v prípade potreby do 30. júna 2007 zmenia alebo odoberú existujúce povolenia týkajúce sa prípravkov na ochranu rastlín s obsahom fenarimolu ako účinnej látky. Do tohto dátumu overia najmä to, či sú podmienky prílohy I k tejto smernici týkajúce sa fenarimolu splnené, s výnimkou tých, ktoré sú stanovené v časti B položky týkajúcej sa tejto účinnej látky, a či držiteľ povolenia má dokumentáciu spĺňajúcu požiadavky prílohy II k tejto smernici alebo má k nej prístup v súlade s podmienkami článku 13 tejto smernice.
   2.   Odchylne od odseku 1 členské štáty prehodnotia každý povolený prípravok na ochranu rastlín s obsahom fenarimolu v súlade s jednotnými zásadami stanovenými v prílohe VI k smernici 91/414/EHS na základe dokumentácie spĺňajúcej požiadavky prílohy III k tejto smernici a s prihliadnutím na časť B položiek v prílohe I k tejto smernici týkajúcich sa fenarimolu. Na základe tohto hodnotenia určia, či prípravok spĺňa podmienky stanovené v článku 4 ods. 1 písm. b), c), d) a e) smernice 91/414/EHS.
   Po tomto určení členské štáty v prípade prípravkov s obsahom fenarimolu v prípade potreby zmenia a doplnia alebo odoberú povolenie najneskôr do 30. júna 2008.
   Článok 4
   Táto smernica nadobúda účinnosť 1. januára 2007.
   Článok 5
   Táto smernica je určená členským štátom.

      V Bruseli 11. decembra 2006

            Za Komisiu

         Markos KYPRIANOU

            člen Komisie

      (1)  Ú. v. ES L 230, 19.8.1991, s. 1. Smernica naposledy zmenená a doplnená smernicou Komisie 2006/85/ES (Ú. v. EÚ L 293, 24.10.2006, s. 3).

      (2)  Ú. v. ES L 366, 15.12.1992, s. 10. Nariadenie naposledy zmenené a doplnené nariadením (ES) č. 2266/2000 (Ú. v. ES L 259, 13.10.2000, s. 10).

      (3)  Ú. v. ES L 107, 28.4.1994, s. 8. Nariadenie naposledy zmenené a doplnené nariadením (ES) č. 2230/95 (Ú. v. ES L 225, 22.9.1995, s. 1).

      (4)  Stanovisko Vedeckého výboru pre rastliny týkajúce sa možného zaradenia fenarimolu do prílohy 1 k smernici 91/414/EHS, pokiaľ ide o uvedenie produktov na ochranu rastlín na trh (SCP/FENARI/005 – Final) (stanovisko prijaté Vedeckým výborom pre rastliny 18. mája 1999).

      (5)  Stanovisko Vedeckého výboru pre rastliny k špecifickej otázke Komisie týkajúcej sa posúdenia fenarimolu v kontexte smernice Rady 91/414/EHS (stanovisko Vedeckého výboru pre rastliny prijaté 8. novembra 2001).

      PRÍLOHA
      Na koniec tabuľky v prílohe I k smernici 91/414/EHS sa dopĺňajú tieto položky:

                     Č.

                     Bežný názov, identifikačné čísla

                     Názov IUPAC

                     Čistota (1)

                     Nadobudnutie účinnosti

                     Skončenie platnosti zaradenia

                     Osobitné ustanovenia

                     „148

                     fenarimol
                     č. CAS 60168-88-9 (stereochemicky neurčený)
                     č. CIPAC 380

                     (±)-2,4′-dichloro-α-(pyrimidín-5-yl) benzhydryl alkohol

                     980 g/kg

                     1. januára 2007

                     30. júna 2008

                     ČASŤ A
                     Povolené môže byť len použitie ako fungicíd pre tieto plodiny:

                                 —

                                 rajčiaky,

                                 —

                                 paprika v skleníkoch,

                                 —

                                 baklažány,

                                 —

                                 uhorky v skleníkoch,

                                 —

                                 melóny,

                                 —

                                 okrasné rastliny, stromy v škôlkach a viacročné rastliny

                           v množstvách nepresahujúcich:

                                 —

                                 0,058 kg účinnej látky na hektár pri jednej aplikácii na rajčiaky na otvorenom priestranstve a 0,072 kg účinnej látky na hektár pri jednej aplikácii na rajčiaky v skleníkoch,

                                 —

                                 0,072 kg účinnej látky na hektár pri jednej aplikácii na papriky,

                                 —

                                 0,038 kg účinnej látky na hektár pri jednej aplikácii na baklažány,

                                 —

                                 0,048 kg účinnej látky na hektár pri jednej aplikácii na uhorky,

                                 —

                                 0,024 kg účinnej látky na hektár pri jednej aplikácii na melóny na otvorenom priestranstve a 0,048 kg účinnej látky na hektár pri jednej aplikácii na melóny v skleníkoch,

                                 —

                                 0,054 kg účinnej látky na hektár pri jednej aplikácii na okrasné rastliny, stromy v škôlkach a viacročné rastliny na otvorenom priestranstve a 0,042 kg účinnej látky na hektár pri jednej aplikácii na okrasné rastliny v skleníkoch.

                           Nesmú byť povolené tieto spôsoby použitia:

                                 —

                                 aplikácia zo vzduchu,

                                 —

                                 aplikácia amatérskymi užívateľmi prostredníctvom prenosných prístrojov na pleciach a ručných prenosných prístrojov,

                                 —

                                 pri domácom záhradkárstve.

                           Členské štáty zabezpečia uplatňovanie všetkých primeraných opatrení na zníženie rizika. Zvýšenú pozornosť je potrebné venovať ochrane:

                                 —

                                 vodných organizmov. Medzi ošetrovanými územiami a povrchovými vodnými plochami je potrebné zachovávať primeranú vzdialenosť. Táto vzdialenosť môže závisieť od toho, či sa uplatňujú techniky alebo prístroje na zníženie unášania, alebo nie,

                                 —

                                 dážďoviek. Podmienky povolenia zahŕňajú opatrenia na zníženie rizika, ako napr. výber najvhodnejšej kombinácie počtu a časového plánovania aplikácií, mieru aplikácie a v prípade potreby aj stupeň koncentrácie účinnej látky,

                                 —

                                 vtáctva a cicavcov. Podmienky povolenia zahŕňajú opatrenia na zníženie rizika, ako je rozvážne časové plánovanie aplikácií a výber takých prípravkov, ktoré vďaka svojej prítomnosti alebo vďaka prítomným činiteľom zaručujúcim obmedzenie rizika znižujú riziko vystavenia príslušných druhov na minimum,

                                 —

                                 prevádzkovateľov, ktorí musia používať vhodný ochranný odev, najmä rukavice, overaly, gumené čižmy a ochranu na tvár alebo ochranné okuliare počas miešania, nakladania, aplikácie a čistenia zariadenia, pokiaľ dizajn a vyhotovenie samotného zariadenia alebo pripevnenie špecifických ochranných komponentov na dané zariadenie adekvátne nezabraňujú vystaveniu uvedenej látke,

                                 —

                                 pracovníkov, ktorí musia nosiť vhodné ochranné oblečenie, najmä rukavice, ak musia vstúpiť do ošetrenej oblasti pred skončením lehoty, po ktorej sa umožňuje opätovný vstup.

                           ČASŤ B
                     Pri uplatňovaní jednotných zásad prílohy VI sa zohľadňujú závery revíznej správy pre fenarimol, najmä jej dodatky I a II.
                     Členské štáty musia zabezpečiť, aby držitelia povolenia najneskôr do 31. decembra každého roku predložili správu o vplyve na zdravie prevádzkovateľov. Členské štáty môžu vyžadovať, aby sa poskytli informácie, ako je dátum predaja a prieskum o modeloch používania, s cieľom získať reálny obraz o podmienkach použitia a možnom toxikologickom účinku fenarimolu.
                     Členské štáty musia do dvoch rokov od prijatia usmernení Organizácie pre hospodársku spoluprácu a rozvoj (OECD) na testovanie narušenia endokrinného systému žiadať o predloženie ďalších štúdií týkajúcich sa možnej schopnosti fenarimolu narušiť endokrinný systém. Zabezpečia, aby oznamovateľ, na ktorého žiadosť bol fenarimol do tejto prílohy zaradený, poskytol Komisii príslušné štúdie, a to do dvoch rokov od prijatia vyššie uvedených testovacích usmernení.“

         (1)  Ďalšie podrobnosti o identite a špecifikácii účinnej látky sú uvedené v revíznej správe.


title: Smernica 97/63/ES Európskeho Parlamentu a Rady z 24. novembra 1997, ktorá mení a dopĺňa smernice 76/116/EHS, 80/876/EHS, 89/284/EHS a 89/530/EHS o aproximácii právnych predpisov členských štátov o hnojivách

text:
Dôležité právne oznámenie

|

31997L0063

Úradný vestník L 335 , 06/12/1997 S. 0015 - 0016

		Smernica 97/63/ES Európskeho Parlamentu a Radyz 24. novembra 1997,ktorá mení a dopĺňa smernice 76/116/EHS, 80/876/EHS, 89/284/EHS a 89/530/EHS o aproximácii právnych predpisov členských štátov o hnojiváchEURÓPSKY PARLAMENT A RADA EURÓPSKEJ ÚNIE,so zreteľom na Zmluvu o založení Európskeho spoločenstva, najmä jeho článok 100a,so zreteľom na návrh Komisie [1],so zreteľom na stanovisko Hospodárskeho a sociálneho výboru [2],konajúc v súlade s postupom stanoveným v článku 189b zmluvy [3],keďže článok G Zmluvy o Európskej únii nahradil termín "Európske hospodárske spoločenstvo" termínom "Európske spoločenstvo"; keďže skratka "EHS" by sa preto mala nahradiť skratkou "ES";keďže termín "hnojivo EHS" je obsiahnutý v určitých ustanoveniach smernice Rady 76/116/EHS z 18. decembra 1975 o aproximácii právnych predpisov členských štátov o hnojivách [4], smernice Rady 80/876/EHS z 15. júla 1980 o aproximácii právnych predpisov členských štátov o jednozložkových hnojivách typu dusičnanu amónneho s vysokým obsahom dusíka [5], smernice Rady 89/284/EHS z 13. apríla 1989, ktorá mení a dopĺňa smernicu 76/116/EHS v oblasti obsahu vápnika, horčíka, sodíka a síry v hnojivách [6], a smernice Rady 89/530/EHS z 18. septembra 1989, ktorá mení a dopĺňa smernicu 76/116/EHS ohľadom stopových prvkov bóru, kobaltu, medi, železa, mangánu, molybdénu a zinku prítomných v hnojivách [7]; keďže v dôsledku tohto sa má termín "hnojivo EHS" nahradiť v uvedených predpisoch termínom "hnojivo ES";keďže napriek tomu výrobcovia bežne mávajú v zásobách veľké množstvá obalov, etikiet a sprievodných dokumentov, čím sa vystavujú riziku vzniku dodatočných výdavkov v prípade zavádzania takejto zmeny s okamžitou účinnosťou; keďže preto by sa malo stanoviť obdobie, počas ktorého sa naďalej môžu používať obaly, etikety a sprievodné dokumenty označené ako "hnojivo EHS",PRIJALI TÚTO SMERNICU:Článok 11. Smernica 76/116/EHS sa týmto mení a dopĺňa takto:a) v článku 1 sa termín "hnojivo EHS" nahrádza termínom "hnojivo ES";b) v článku 2 sa termín "hnojivo EHS" nahrádza termínom "hnojivo ES";c) v článku 7 sa termín "hnojivo EHS" nahrádza termínom "hnojivo ES";d) v článku 8 ods. 1 sa termín "hnojivo EHS" nahrádza termínom "hnojivo ES";e) v prílohe II, bod 1 a) sa termín "HNOJIVO EHS" nahrádza termínom "HNOJIVO ES";2. Smernica 80/876/EHS sa týmto mení a dopĺňa takto:a) v článku 2 sa termín "hnojivo EHS" nahrádza termínom "hnojivo ES";b) v článku 4 sa termín "hnojivo EHS" nahrádza termínom "hnojivo ES";c) v článku 6 sa termín "hnojivo EHS" nahrádza termínom "hnojivo ES";d) v článku 7 ods. 1 sa termín "hnojivo EHS" nahrádza termínom "hnojivo ES";e) v článku 7 ods. 3 sa termín "hnojivo EHS" nahrádza termínom "hnojivo ES";3. Smernica 89/284/EHS sa týmto mení a dopĺňa takto:a) v článku 1 sa termín "hnojivo EHS" nahrádza termínom "hnojivo ES";b) v článku 2 sa termín "hnojivo EHS" nahrádza termínom "hnojivo ES";c) v článku 4 sa termín "HNOJIVO EHS" nahrádza termínom "HNOJIVO ES";d) v článku 6 bod a sa termín "HNOJIVO EHS" nahrádza termínom "HNOJIVO ES";e) v článku 9 ods. 1 a 2 sa termín "hnojivo EHS" nahrádza termínom "hnojivo ES";4. Smernica 89/530/EHS sa týmto mení a dopĺňa takto:a) v článku 1 ods. 1 sa termín "HNOJIVO EHS" nahrádza termínom "HNOJIVO ES";b) v článku 1 ods. 2 sa termín "HNOJIVO EHS" nahrádza termínom "HNOJIVO ES";c) v článku 2 sa termín "hnojivo EHS" nahrádza termínom "hnojivo ES";d) v úvodnom texte k článku 3 ods. 1 sa termín "HNOJIVO EHS" nahrádza termínom "HNOJIVO ES";e) v článku 3 ods. 1 bod b sa termín "hnojivá EHS" nahrádza termínom "hnojivá ES";f) v článku 4 ods. a sa termín "HNOJIVO EHS" nahrádza termínom "HNOJIVO ES";g) v prvom pododseku článku 6 sa termín "hnojivá EHS" nahrádza termínom "hnojivá ES";h) v kapitolách C a D prílohy sa termín "HNOJIVÁ EHS" nahrádza termínom "HNOJIVÁ ES".Článok 2Obaly, etikety a sprievodné dokumenty označené nápisom "HNOJIVO EHS" sa môžu používať naďalej do 31. decembra 1998.Článok 31. Členské štáty prijmú zákony, iné právne predpisy a správne opatrenia potrebné na dosiahnutie súladu s touto smernicou najneskôr do 1. júla 1998. Bezodkladne o tom informujú Komisiu.Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.2. Členské štáty oznámia Komisii znenie hlavných ustanovení vnútroštátnych právnych predpisov, ktoré prijmú v oblasti pôsobnosti tejto smernice. V súlade s týmto informuje Komisia ostatné členské štáty.Článok 4Táto smernica nadobúda účinnosť dvadsiaty deň po jej uverejnení v Úradnom vestníku Európskych spoločenstiev.Článok 5Táto smernica je adresovaná členským štátom.V Bruseli 24. novembra 1997Za Európsky parlamentpredsedaJ. M.Gil-Roblesza RadupredsedaJ. Poos[1] Ú. v. ES C 19, 18.1.1997, s. 6.[2] Ú. v. ES C 89, 19.3.1997, s. 17.[3] Stanovisko Európskeho parlamentu z 11. marca 1997 (Ú. v. ES C 115, 14.4.1997, s. 24), spoločná pozícia Rady zo 17. júna 1997 (Ú. v. ES C 237, 4.8.1997, s. 14) a rozhodnutie Európskeho parlamentu zo 17. septembra 1997 (Ú. v. ES C 304, 6.10.1997, s. 79), rozhodnutie Rady z 27. októbra 1997.[4] Ú. v. ES L 24, 30.1.1976, s. 21. Smernica naposledy zmenená a doplnená smernicou Komisie 96/28/ES (Ú. v. ES L 140, 13.6.1996, s. 30).[5] Ú. v. ES L 250, 23.9.1980, s. 7.[6] Ú. v. ES L 111, 22.4.1989, s. 34. Smernica naposledy zmenená a doplnená smernicou Komisie 93/69/EHS (Ú. v. ES L 185, 28.7.1993, s. 30).[7] Ú. v. ES L 281, 30.9.1989, s. 116.--------------------------------------------------


title: Smernica Komisie 95/6/ES z 20. marca 1995, ktorou sa menia a dopĺňajú prílohy I a II k smernici Rady 66/402/EHS o obchodovaní s osivom obilnín

text:
Dôležité právne oznámenie

|

31995L0006

Úradný vestník L 067 , 25/03/1995 S. 0030 - 0032

		Smernica Komisie 95/6/ESz 20. marca 1995,ktorou sa menia a dopĺňajú prílohy I a II k smernici Rady 66/402/EHS o obchodovaní s osivom obilnínKOMISIA EURÓPSKYCH SPOLOČENSTIEV,so zreteľom na Zmluvu o založení Európskeho spoločenstva,so zreteľom na smernicu Rady 66/402/EHS zo 14. júna 1966 o obchodovaní s osivom obilnín [1], naposledy zmenenú a doplnenú smernicou Komisie 93/2/EHS [2], a najmä na jej článok 21a,keďže hybridy raže sú zahrnuté do pôsobnosti smernice 66/402/EHS, ale smernica nestanovuje podmienky, ktoré majú spĺňať plodiny a osivo hybridov raže;keďže s cieľom stanoviť tieto podmienky bolo prijaté rozhodnutie Komisie 89/374/EHS z 2. júna 1989 o organizácií dočasného experimentu podľa smernice Rady 66/402/EHS o obchodovaní s osivom obilnín s cieľom stanovenia podmienok, ktoré majú spĺňať plodiny a osivo hybridov raže [3], zmenené a doplnené rozhodnutím 92/520/EHS [4];keďže tento experiment sa skončil 30. júna 1994;keďže na základe výsledkov experimentu teraz možno stanoviť podmienky, ktoré majú spĺňať plodiny a osivo hybridov raže, a prílohy I a II k smernici 66/402/EHS by sa podľa toho mali zmeniť a doplniť;keďže opatrenia ustanovené v tejto smernici sú v súlade so stanoviskom Stáleho výboru pre osivo a množiteľský materiál pre poľnohospodárstvo, záhradníctvo a lesníctvo,PRIJALA TÚTO SMERNICU:Článok 1Prílohy I a II k smernici 66/402/EHS sa menia a dopĺňajú podľa prílohy k tejto smernici.Článok 21. Členské štáty prijmú zákony, iné právne predpisy a administratívne opatrenia potrebné na dosiahnutie súladu s touto smernicou najneskôr do 30. júna 1995. Budú o tom bezodkladne informovať Komisiu.Keď členské štáty prijmú tieto opatrenia, tieto budú obsahovať odkaz na túto smernicu alebo ich takýto odkaz bude sprevádzať pri ich úradnom uverejnení. Metodiku týchto odkazov ustanovia členské štáty.2. Členské štáty oznámia Komisii znenie základných ustanovení vnútroštátneho práva, ktoré prijmú v oblasti upravenej touto smernicou.Článok 3Táto smernica nadobúda účinnosť dvadsiaty deň od jej uverejnenia v Úradnom vestníku Európskych spoločenstiev.Článok 4Táto smernica je adresovaná členským štátom.V Bruseli 20. marca 1995Za KomisiuFranz Fischlerčlen Komisie[1] Ú. v. ES 125, 11.7.1966, s. 2309/66.[2] Ú. v. ES L 54, 5.3.1993, s. 20.[3] Ú. v. ES L 166, 16.6.1989, s. 66.[4] Ú. v. ES L 325, 11.11.1992, s. 25.--------------------------------------------------PRÍLOHA1. Príloha I sa mení a dopĺňa takto:1. a) v bodoch 2 a 3 sa slová "okrem hybridov" dopĺňajú za slová "Secale cereale".b) Vkladá sa tento bod 3a:"3a. Hybridy raže.a) Plodina spĺňa tieto normy vzhľadom na vzdialenosť od susedných zdrojov peľu, ktoré môžu mať za následok neželané cudzie opeľovanie.Plodina | Minimálna vzdialenosť |1 | 2 |- na výrobu základného osiva- pri použití samčej sterility | 1000 m |- pri nepoužití samčej sterility | 600 m |- na výrobu certifikovaného osiva | 500 m |b) Plodina má dostatočnú identitu a čistotu vzhľadom na charakteristiky zložiek vrátane samčej sterility.Plodina spĺňa najmä tieto normy alebo iné podmienky:i) počet rastlín alebo druhov plodiny, ktoré možno uznať ako jasne nezodpovedajúce zložke, neprekročí:- 1 na 30 m2 na výrobu základného osiva,- 1 na 10 m2 na výrobu certifikovaného osiva. Táto norma sa uplatňuje pri úradných poľných inšpekciách len na samičie zložky,ii) v prípade základného osiva pri použití samčej sterility je hladina sterility zložky samčej sterility aspoň 98 %.c) Certifikované osivo sa prípadne vyrobí v zmiešanej kultivácií samičej zložky samčej sterility so samčou zložkou, ktorá obnovuje samčiu fertilitu."2. Príloha II sa mení a dopĺňa takto:a) V bode 1 sa slová "hybridné odrody Sorghum spp. a Zea Mays" nahrádzajú slovami "hybridné odrody Secale Cereale, Sorghum spp. a Zea Mays".b) Do bodu 1 sa vkladá táto časť:"C. Hybridy ražeOsivo sa neuzná za certifikované osivo, pokiaľ sa náležite nezohľadnia výsledky úradnej dodatočnej kontroly, ktorá bola vykonaná počas rastového obdobia osiva prihláseného na certifikáciu, aby sa na základe úradne odobratých vzoriek základného osiva zistilo, či základné osivo splnilo požiadavky pre základné osivo ustanovené v tomto rozhodnutí vzhľadom na identitu a čistotu, pokiaľ ide o charakteristiky zložiek vrátane samčej sterility."c) Bod 3 sa nahrádza takto:"3. Výskyt škodlivých organizmov, ktoré znižujú užitočnosť osiva, sa obmedzí na najnižšiu možnú mieru.Osivo spĺňa najmä tieto normy vzhľadom na Claviceps purpurea (maximálny počet sclerotia alebo fragmentov sclerotia vo vzorke váhy upresnených v stĺpci 3 prílohy III).Kategória | Claviceps purpurea |1 | 2 |Obilniny iné ako hybridy raže: | |- základné osivo | 1 |- certifikované osivo | 3 |Hybridy raže: | |- základné osivo | 1 |- certifikované osivo | 4 |--------------------------------------------------


title: Smernica Rady 2005/19/ES zo 17. februára 2005, ktorou sa mení a dopĺňa smernica 90/434 EHS o spoločnom systéme zdaňovania, uplatniteľnom na obchodné spoločnosti rôznych členských štátov pri zlučovaní, rozdeľovaní a prevode aktív a výmene akcií

text:
               4.3.2005

               SK

               Úradný vestník Európskej únie

               L 58/19

      SMERNICA RADY 2005/19/ES
   zo 17. februára 2005,
   ktorou sa mení a dopĺňa smernica 90/434 EHS o spoločnom systéme zdaňovania, uplatniteľnom na obchodné spoločnosti rôznych členských štátov pri zlučovaní, rozdeľovaní a prevode aktív a výmene akcií
   RADA EURÓPSKEJ ÚNIE,
   so zreteľom na Zmluvu o založení Európskeho spoločenstva, a najmä na jej článok 94,
   so zreteľom na návrh Komisie,
   so zreteľom na stanovisko Európskeho parlamentu (1),
   so zreteľom na stanovisko Európskeho hospodárskeho a sociálneho výboru (2),
   keďže:

               (1)

               Smernica Rady 90/434/EHS (3) zaviedla spoločné pravidlá reštrukturalizácie podnikov, ktoré sú neutrálne z hľadiska hospodárskej súťaže.

               (2)

               Cieľom smernice 90/434/EHS je odloženie zdanenia príjmov, ziskov alebo kapitálových ziskov z reorganizácie podnikov a ochrana daňového práva členských štátov.

               (3)

               Jeden z cieľov smernice 90/434/EHS je odstrániť prekážky fungovania vnútorného trhu, ako je dvojité zdaňovanie. Pokiaľ sa toto úplne nedosiahne pomocou ustanovení tejto smernice, členské štáty by mali prijať potrebné opatrenia na dosiahnutie tohto cieľa.

               (4)

               Skúsenosti nadobudnuté z vykonávania smernice 90/434/EHS v januári 1992 ukázali rôzne spôsoby, ako sa môže zlepšiť táto smernica a ako sa môžu rozšíriť priaznivé účinky spoločných pravidiel prijatých v roku 1990.

               (5)

               Dňa 8. októbra 2001 Rada prijala nariadenie (ES) č. 2157/2001 o stanovách Európskej spoločnosti (SE) (4) a smernicu 2001/86/ES, ktorou sa dopĺňajú stanovy Európskej spoločnosti v súvislosti s účasťou zamestnancov (5). Podobne, 22. júla 2003 Rada prijala nariadenie (ES) č. 1435/2003 o stanovách Európskeho družstva (SCE) (6) a smernicu 2003/72/ES, ktorou sa dopĺňajú stanovy Európskeho družstva v súvislosti s účasťou zamestnancov na riadení (7). Jednou z najdôležitejších charakteristík týchto nástrojov je to, že SE aj SCE dokážu premiestniť svoje sídla medzi členskými štátmi bez toho, aby sa zrušili a vstúpili do likvidácie.

               (6)

               Premiestnenie sídla je prostriedkom na vykonávanie slobody usadiť sa, ustanovenej v článkoch 43 a 48 zmluvy. Nepremiestňuje sa žiadny majetok a pre spoločnosti ani jej akcionárov z toho nevyplýva žiadny príjem, zisk ani kapitálový zisk. Rozhodnutiu spoločnosti reorganizovať svoj podnik premiestnením svojho sídla by sa nemalo prekážať diskriminačnými daňovými predpismi ani obmedzeniami, nevýhodami ani narušeniami vyplývajúcimi z vnútroštátnych daňových predpisov, ktoré sú v protiklade s právom Spoločenstva. Premiestnenie sídla SE alebo SCE z jedného členského štátu do iného členského štátu nemusí vždy viesť k tomu, že SE alebo SCE prestane byť rezidentom v prvom členskom štáte. Miesto platby dane SE alebo SCE je aj naďalej určené podľa vnútroštátnych právnych predpisov a medzinárodných daňových zmlúv.

               (7)

               Premiestnenie sídla spoločnosti alebo udalosť spojená s týmto premiestnením, ktorá súvisí so zmenou miesta platby dane, môže viesť k niektorému typu zdaňovania v členskom štáte, z ktorého sa sídlo premiestňuje. Daň môže vzniknúť aj vtedy, ak premiestnenie sídla alebo udalosť spojená s týmto premiestnením nevedie k zmene miesta platby dane. S cieľom vyriešenia tohto prípadu, pokiaľ ide o SE alebo SCE, sa v smernici 90/434/EHS zaviedlo niekoľko nových pravidiel. Ak v prípade po premiestnení sídla zostane majetok SE alebo SCE v skutočnosti spojený s materským podnikom patriacim SE alebo SCE v členskom štáte, z ktorého sa sídlo premiestnilo, potom by mal mať tento materský podnik výhody podobné výhodám stanoveným v článkoch 4, 5 a 6 smernice 90/434/EHS. Tieto články sa týkajú zásob a rezerv oslobodených od daní a prevzatých strát. Okrem toho, v súlade so zásadami zmluvy, by sa malo vylúčiť zdaňovanie akcionárov pri príležitosti premiestnenia sídla. So zreteľom na povinnosť členských štátov podľa zmluvy prijať všetky potrebné opatrenia na zrušenie dvojitého zdaňovania nie je potrebné v tejto etape stanovovať spoločné pravidlá upravujúce miesto platby dane SE alebo SCE na daňové účely.

               (8)

               Smernica 90/434/EHS sa nezaoberá stratami materských podnikov v inom členskom štáte, ktoré boli uznané v členskom štáte sídla SE alebo SCE. Najmä ak sa sídlo SE alebo SCE premiestni do iného členského štátu, také premiestnenie nebráni tomu, aby členský štát bývalého sídla opätovne včas obnovil straty materského podniku.

               (9)

               Smernica 90/434/EHS sa nevzťahuje na druh rozdelenia, pri ktorom sa neruší spoločnosť prevádzajúca odvetvia činností. Článok 4 uvedenej smernice by sa preto mal rozšíriť tak, aby sa vzťahoval aj na takéto prípady.

               (10)

               Článok 3 smernice 90/434/EHS definuje spoločnosti patriace do jej rozsahu pôsobnosti a jej príloha uvádza formy spoločností, na ktoré sa vzťahuje smernica. Určité formy spoločností však nie sú uvedené v prílohe, aj keď majú miesto platby dane v členskom štáte a podliehajú tam dani z príjmov právnickej osoby. Na základe skúseností sa toto javí ako neodôvodnená medzera a rozsah pôsobnosti smernice by sa mal preto rozšíriť tak, aby zahŕňal subjekty, ktoré môžu vykonávať cezhraničné činnosti v Spoločenstve a ktoré spĺňajú všetky príslušné požiadavky.

               (11)

               Keďže SE je akciová spoločnosť s ručením obmedzeným a SCE je družstvo a obe sú podobné svojou povahou ostatným formám spoločností, na ktoré sa už vzťahuje smernica 90/434/EHS, SE a SCE by sa mali pridať do zoznamu uvedeného v prílohe k smernici 90/434/EHS.

               (12)

               Ostatné nové spoločnosti zahrnuté v zozname prílohy k tejto smernici sú platiteľmi dane z príjmov právnických osôb v členskom štáte sídla, ale niektoré z nich považujú ostatné členské štáty za transparentné spoločnosti. S cieľom dosiahnuť, aby výhody smernice 90/434/EHS boli účinné, mali by členské štáty na platiteľov dane z príjmov právnických osôb, ktorí nie sú rezidenti a ktorých považujú za fiškálne transparentných, uplatniť výhody smernice. Avšak vzhľadom na rozdiely v členských štátoch pri zdaňovaní týchto platiteľov dane z príjmov právnických osôb by členské štáty mali mať možnosť neuplatňovať príslušné ustanovenia smernice pri zdaňovaní priameho alebo nepriameho akcionára týchto platiteľov dane.

               (13)

               Ak sa akcionári spoločností, zúčastňujúci sa na transakciách upravených smernicou 90/434/EHS, považujú za fiškálne transparentných, osoby, ktoré majú účasť na tomto akcionárovi, by nemali byť zdaňované pri príležitosti reštrukturalizačných transakcií.

               (14)

               Pokiaľ ide o uplatňovanie smernice 90/434/EHS na zmenu pobočiek na dcérske spoločnosti, existujú určité pochybnosti. Pri týchto operáciách aktíva spojené s materským podnikom a tvoriace „odvetvie činnosti“ vymedzené v článku 2 písm. i) smernice 90/434/EHS sa transformujú na novo založenú spoločnosť, ktorá bude dcérskou spoločnosťou prevádzajúcej spoločnosti, a malo by sa jasne uviesť, že v prípade, ak sa uskutoční prevod aktív zo spoločnosti v členskom štáte materského podniku, ktorý sa nachádza v inom členskom štáte, na spoločnosť v tomto členskom štáte, na túto transakciu sa smernica vzťahuje.

               (15)

               Súčasné vymedzenie pojmu „výmena akcií“ v článku 2 písm. d) smernice 90/434/EHS nestanovuje, či tento druhý pojem zahŕňa ďalšie nadobúdanie nad rámec poskytnutia jednoduchej väčšiny hlasovacích práv. Nie je nezvyčajné, ak stanovy a hlasovacie práva sú zostavené tak, že sú potrebné ďalšie nadobudnutia, ak chce nadobúdateľ získať úplnú kontrolu nad cieľovou spoločnosťou. Vymedzenie pojmu „výmena akcií“ by sa preto malo zmeniť a doplniť tak, aby sa stanovilo, že tento pojem zahŕňa všetky takéto ďalšie nadobudnutia.

               (16)

               Preberajúca spoločnosť môže mať v prípade zlúčenia a rozdelenia zisk z rozdielu hodnoty prijatých aktív a pasív a akcií, ktoré mohla vlastniť v prevádzajúcej spoločnosti a ktoré sa po týchto operáciách zrušia. Článok 7 smernice 90/434/EHS stanovuje výnimku pre takéto kapitálové zisky, keďže tieto zisky sa môžu získať veľmi jednoducho vo forme rozdelených ziskov prevádzajúcej spoločnosti, ktoré by boli oslobodené podľa smernice Rady 90/435/EHS z 23. júla 1990 o spoločnom systéme zdaňovania, uplatňovanom v prípade materských spoločností a dcérskych spoločností v rozličných členských štátoch (8). Ciele oboch smerníc 90/434/EHS a 90/435/EHS sa zhodujú vzhľadom na túto otázku, ale požadované podmienky nie sú rovnaké. Smernica 90/434/EHS by sa preto mala zmeniť a doplniť tak, aby sa jej požiadavky prispôsobili požiadavkám smernice 90/435/EHS a aby sa vzal do úvahy nižší podiel akcií uvedený v tejto smernici.

               (17)

               Vzhľadom na rozšírenie smernice 90/434/EHS s cieľom zahrnúť čiastočné rozdelenia a premiestnenie sídla SE alebo SCE, mal by sa zodpovedajúcim spôsobom zmeniť a doplniť rozsah pôsobnosti ustanovenia o zamedzení daňových únikov a vyhýbaniu sa plateniu daní.

               (18)

               Smernica 90/434/EHS by sa preto mala zodpovedajúcim spôsobom zmeniť a doplniť,

         PRIJALA TÚTO SMERNICU:
   Článok 1
   Smernica 90/434/EHS sa týmto mení a dopĺňa takto:

               1.

               Názov sa nahrádza takto:

               2.

               Článok 1 sa nahrádza takto:
               „Článok 1
               Každý členský štát uplatňuje túto smernicu pri:

                           a)

                           zlučovaní, rozdeľovaní, čiastočnom rozdeľovaní, prevode aktív a výmene akcií, pri ktorom sa zúčastňujú spoločnosti z dvoch alebo viacerých členských štátov;

                           b)

                           premiestnení sídla Európskych spoločností (Societas Europaea alebo SE), ustanovených v nariadení Rady (ES) č. 2157/2001 z 8. októbra 2001 o stanovách Európskej spoločnosti (SE) (9), a Európskych družstiev (SCE), ustanovených v nariadení Rady (ES) č. 1435/2003 z 22. júla 2003 o stanovách Európskeho družstva (SCE) (10), z jedného členského štátu do druhého členského štátu.“

               3.

               Článok 2 sa mení a dopĺňa takto:

                           a)

                           dopĺňa sa toto písmeno:

                                       „b a)

                                       ‚čiastočné rozdelenie’ znamená operáciu, pomocou ktorej spoločnosť bez toho, aby bola zrušená, prevedie jednu alebo viaceré odvetvia činnosti na jednu alebo viac existujúcich alebo nových spoločností, pričom ponechá aspoň jedno odvetvie činnosti v prevádzajúcej spoločnosti výmenou za vydanie pomerného podielu cenných papierov, reprezentujúceho kapitál spoločnosti, svojim akcionárom, ktorí získavajú aktíva a pasíva, prípadne za platbu v hotovosti, nepresahujúcu 10 % nominálnej hodnoty, alebo pri absencii nominálnej hodnoty za účtovnú nominálnu hodnotu týchto cenných papierov;“

                           b)

                           písmeno d) sa nahrádza takto:

                                       „d)

                                       ‚výmena akcií’ znamená operáciu, pomocou ktorej jedna spoločnosť nadobúda vlastníctvo kapitálu druhej spoločnosti takým spôsobom, že získa väčšinu hlasovacích práv v tejto spoločnosti, alebo ak už má takúto väčšinu, nadobudne ďalší kapitál tejto spoločnosti pomocou vydania cenných papierov, ktoré predstavujú kapitál prvej spoločnosti akcionárom druhej spoločnosti výmenou za ich cenné papiere, prípadne za platbu v hotovosti, nepresahujúcu 10 % nominálnej hodnoty, alebo pri absencii nominálnej hodnoty za účtovnú nominálnu hodnotu cenných papierov vydaných na výmenu;“

                           c)

                           dopĺňa sa toto písmeno:

                                       „j)

                                       ‚premiestnenie sídla’ znamená operáciu, pomocou ktorej SE alebo SCE bez toho, aby boli zrušené alebo vytvorili novú právnickú osobu, premiestnia svoje sídlo z jedného členského štátu do iného členského štátu“.

               4.

               Článok 3 písm. c) 8. zarážka sa s ohľadom na Taliansko nahrádza takto:

                           „—

                           imposta sul reddito delle società v Taliansku,“.

               5.

               Nadpis hlavy II sa nahrádza takto:

               6.

               Článok 4 sa nahrádza takto:
               „Článok 4
               1.   Zlúčenie, rozdelenie alebo čiastočné rozdelenie nevedie k zdaneniu kapitálových ziskov vypočítaných ako rozdiel medzi reálnou hodnotou prevedených aktív a pasív a ich hodnotou na daňové účely.
               Na účely tohto článku platia tieto vymedzenia pojmov:

                           a)

                           ‚hodnota na daňové účely’: hodnota, na základe ktorej by sa akýkoľvek prírastok alebo úbytok vypočítal na účely dane z príjmu, ziskov alebo kapitálových ziskov prevádzajúcej spoločnosti, ak sa takéto aktíva alebo pasíva predali v čase, ale nezávisle od zlúčenia, rozdelenia alebo čiastočného rozdelenia;

                           b)

                           ‚prevedené aktíva alebo pasíva’: tie aktíva a pasíva prevádzajúcej spoločnosti, ktoré sú v dôsledku zlúčenia, rozdelenia alebo čiastočného rozdelenia efektívne spojené s materským podnikom preberajúcej spoločnosti v členskom štáte prevádzajúcej spoločnosti a majú účasť na tvorbe zisku alebo strát braných do úvahy na daňové účely.

                     2.   Ak sa uplatňuje odsek 1 a ak členský štát považuje prevádzajúcu spoločnosť, ktorá nie je rezidentom, za fiškálne transparentnú na základe hodnotenia tohto štátu, právnych charakteristík tejto spoločnosti, vyplývajúcich z práva, podľa ktorého je založená, a preto zdaňuje akcionárov z ich podielov na ziskoch prevádzajúcej spoločnosti, ako a kedy vzniknú tieto zisky, tento štát nezdaní žiadny príjem, zisky ani kapitálové zisky vypočítané ako rozdiel medzi reálnou hodnotou prevedených aktív a pasív a ich hodnotou na daňové účely.
               3.   Odseky 1 a 2 sa uplatňujú len vtedy, ak preberajúca spoločnosť vypočíta všetky nové odpisy a všetky prírastky alebo straty vzhľadom na aktíva a pasíva prevedené podľa pravidiel, ktoré by platili pre prevádzajúcu spoločnosť alebo spoločnosti, ak by nedošlo k zlúčeniu, rozdeleniu ani čiastočnému rozdeleniu.
               4.   Ak podľa zákonov členského štátu prevádzajúcej spoločnosti je preberajúca spoločnosť oprávnená mať nové odpisy alebo zisky, alebo straty vzhľadom na prevedené aktíva a pasíva vypočítané na odlišnom základe, ako je stanové v odseku 3, odsek 1 sa neuplatňuje na aktíva a pasíva, na ktoré sa vzťahuje tento prípad.“

               7.

               Článok 6 sa nahrádza takto:
               „Článok 6
               Ak sa operácie uvedené v článku 1 písm. a) uskutočnili medzi spoločnosťami z členského štátu prevádzajúcej spoločnosti v takom rozsahu, že tento členský štát by uplatňoval ustanovenia umožňujúce preberajúcej spoločnosti prevziať straty prevádzajúcej spoločnosti, ktoré ešte neboli odvedené na daňové účely, rozšíri tieto ustanovenia tak, aby sa vzťahovali na prevzatie takých strát materskými podnikmi preberajúcej spoločnosti, nachádzajúcimi sa na území tohto štátu.“

               8.

               V článku 7 sa odsek 2 nahrádza takto:
               „2.   Členské štáty sa môžu odchýliť od odseku 1, ak vlastníctvo kapitálu preberajúcej spoločnosti nepresahuje v prevádzajúcej spoločnosti 20 %.
               Od 1. januára 2007 je minimálne vlastníctvo kapitálu 15 %. Od 1. januára 2009 je minimálne vlastníctvo kapitálu 10 %.“

               9.

               Článok 8 sa nahrádza takto:
               „Článok 8
               1.   Pri zlučovaní, rozdeľovaní alebo výmene akcií samotné pridelenie cenných papierov, ktoré predstavujú kapitál preberajúcej alebo nadobúdajúcej spoločnosti, akcionárovi prevádzajúcej alebo nadobudnutej spoločnosti výmenou za cenné papiere predstavujúce kapitál nadobudnutej spoločnosti nevedie k zdaneniu príjmu, zisku ani kapitálového zisku tohto akcionára.
               2.   Pri čiastočnom rozdelení samotné pridelenie cenných papierov, ktoré predstavujú kapitál preberajúcej spoločnosti akcionárovi prevádzajúcej spoločnosti nevedie k zdaneniu príjmu, zisku ani kapitálového zisku tohto akcionára.
               3.   Ak členský štát považuje akcionára za fiškálne transparentného na základe hodnotenia tohto štátu s ohľadom na právne charakteristiky tohto akcionára, vyplývajúce z práva, podľa ktorého vznikol, a preto zdaňuje tieto osoby, ktoré majú účasť na akcionároch, z ich podielov na ziskoch akcionára, ako a kedy tieto zisky vznikajú, tento štát nezdaní pridelenie cenných papierov na akcionárov, predstavujúce kapitál prevádzajúcej alebo preberajúcej spoločnosti, u týchto osôb daňou z príjmu, ziskov alebo kapitálových ziskov.
               4.   Odsek 1 a 3 sa uplatňuje len vtedy, ak akcionár nepripisuje získaným cenným papierom väčšiu hodnotu na daňové účely, ako mali vymenené cenné papiere bezprostredne pred zlúčením, rozdelením alebo výmenou akcií.
               5.   Odseky 2 a 3 sa uplatňujú len vtedy, ak akcionár nepripisuje súčtu získaných cenných papierov a cenným papierom vo vlastníctve prevádzajúcej spoločnosti väčšiu hodnotu na daňové účely, ako mali vymenené cenné papiere v preberajúcej spoločnosti bezprostredne pred čiastočným rozdelením.
               6.   Uplatnenie odseku 1, 2 a 3 nebráni členským štátom, aby zdaňovali zisky pochádzajúce z ďalších prevodov cenných papierov prijatých rovnakým spôsobom ako zisk vznikajúci z prevodu cenných papierov existujúcich pred nadobudnutím.
               7.   V tomto článku pojem ‚hodnota na daňové účely’ znamená hodnotu, na základe ktorej by sa počítal každý zisk alebo strata na účely dane z príjmu, zisku alebo kapitálových ziskov akcionára spoločnosti.
               8.   Ak podľa zákona členského štátu, v ktorom má akcionár sídlo, sa akcionár môže rozhodnúť pre zdanenie odlišné od toho, ktoré je ustanovené v odsekoch 4 a 5, odseky 1, 2 a 3 sa neuplatňujú na tie cenné papiere, na ktoré sa vzťahuje takáto voľba.
               9.   Odseky 1, 2 a 3 nebránia členskému štátu pri zdaňovaní akcionárov zohľadniť platbu v hotovosti, ktorá sa môže uskutočniť pri zlúčení, rozdelení, čiastočnom rozdelení alebo výmene akcií.“

               10.

               Článok 10 sa nahrádza takto:
               „Článok 10
               1.   Ak aktíva prevedené pri zlúčení, rozdelení, čiastočnom rozdelení alebo prevode aktív zahŕňajú materský podnik prevádzajúcej spoločnosti nachádzajúcej sa v inom členskom štáte, ako je štát prevádzajúcej spoločnosti, členský štát prevádzajúcej spoločnosti sa vzdá akéhokoľvek práva zdaňovať materský podnik.
               Členský štát prevádzajúcej spoločnosti môže do zdaniteľného zisku tejto spoločnosti opäť uviesť tie straty materského podniku, ktoré mohli byť už skôr vyrovnané zdaniteľným ziskom spoločnosti v tomto štáte a neboli zatiaľ obnovené.
               Členský štát, v ktorom sa nachádza materský podnik, a členský štát preberajúcej spoločnosti uplatňujú ustanovenia tejto smernice na takýto prevod tak, akoby predchádzajúci členský štát bol štátom prevádzajúcej spoločnosti.
               Tieto ustanovenia sa uplatňujú aj v prípade, keď sa materský podnik nachádza v rovnakom členskom štáte, ako je členský štát, v ktorom je preberajúca spoločnosť rezidentom.
               2.   Odchylne od odseku 1, ak členský štát prevádzajúcej spoločnosti uplatňuje systém zdaňovania celosvetových ziskov, tento členský štát má právo zdaňovať každý zisk alebo kapitálové zisky materskej spoločnosti pochádzajúce zo zlúčenia, rozdelenia, čiastočného rozdelenia alebo prevodu aktív pod podmienkou, že poskytne úľavu na dani, ktorá by sa uplatňovala na tieto zisky alebo kapitálové zisky v štáte sídla tohto materského podniku, s výnimkou ustanovení tejto smernice, rovnakým spôsobom a v rovnakej výške, ako aj v prípade, ak by táto daň bola skutočne uložená a zaplatená.“

               11.

               Vkladá sa Hlava IVa:
               „HLAVA IVa
               Osobitný prípad transparentných spoločností
               Článok 10a
               1.   Ak členský štát považuje prevádzajúcu alebo nadobúdajúcu spoločnosť, ktorá nie je rezidentom, za fiškálne transparentnú na základe hodnotenia týmto štátom, právnych charakteristík tejto spoločnosti, vyplývajúcich z práva, podľa ktorého je založená, má právo neuplatniť ustanovenia tejto smernice pri zdaňovaní priameho alebo nepriameho akcionára tejto spoločnosti s ohľadom na príjem, zisky alebo kapitálové zisky tejto spoločnosti.
               2.   Členský štát vykonávajúci právo uvedené v odseku 1 poskytne daňovú úľavu, s výnimkou ustanovení tejto smernice, ktorá by sa účtovala fiškálne transparentnej spoločnosti z jej príjmu, ziskov alebo kapitálových ziskov rovnakým spôsobom a v rovnakej výške, ako aj v prípade, ak by táto daň bola skutočne uložená a zaplatená.
               3.   Ak členský štát považuje preberajúcu alebo nadobúdajúcu spoločnosť, ktorá nie je rezidentom, za fiškálne transparentnú na základe hodnotenia týmto štátom, právnych charakteristík tejto spoločnosti, vyplývajúcich z práva, podľa ktorého je vytvorená, má právo neuplatniť článok 8 ods. 1, 2 a 3.
               4.   Ak členský štát považuje preberajúcu spoločnosť, ktorá nie je rezidentom, za fiškálne transparentnú na základe hodnotenia týmto štátom, právnych charakteristík tejto spoločnosti, vyplývajúcich z práva, podľa ktorého je založená, môže tento členský štát zdaňovať každého priameho alebo nepriameho akcionára rovnako, ako keby bola preberajúca spoločnosť rezidentom členského štátu.“

               12.

               Vkladá sa táto hlava.
               „HLAVA IVb
               Pravidlá uplatniteľné na premiestnenie sídla SE alebo SCE
               Článok 10b
               1.   Ak

                           a)

                           SE alebo SCE premiestňuje svoje sídlo z jedného členského štátu do iného členského štátu alebo

                           b)

                           v súvislosti s premiestnením svojho sídla z jedného členského štátu do iného členského štátu SE alebo SCE, ktorá je rezidentom v prvom členskom štáte, prestane byť rezidentom v tomto členskom štáte a stáva sa rezidentom v inom členskom štáte,

                     toto premiestnenie sídla alebo ukončenie rezidencie nevedie k zdaňovaniu kapitálových ziskov vypočítaných podľa článku 4 ods. 1 v členskom štáte, z ktorého sa sídlo premiestnilo, získaných z tých aktív a pasív SE alebo SCE, ktoré následne zostávajú efektívne spojené s materským podnikom SE alebo SCE v členskom štáte, z ktorého sa sídlo premiestnilo, a majú účasť na tvorbe zisku alebo strát braných do úvahy na daňové účely.
               2.   Odsek 1 sa uplatňuje len vtedy, ak SE alebo SCE vypočítajú nový odpis a zisky alebo straty s ohľadom na aktíva a pasíva, ktoré zostávajú efektívne spojené s týmto materským podnikom, ako keby sa sídlo nepremiestnilo alebo SE alebo SCE neprestala byť daňovým rezidentom.
               3.   Ak podľa právnych predpisov tohto členského štátu je SE alebo SCE oprávnená mať nový odpis alebo zisky a straty vzhľadom na aktíva a pasíva zostávajúce v tomto členskom štáte počítané na odlišnom základe, ako je stanové v odseku 2, odsek 1 sa neuplatňuje na aktíva a pasíva, na ktoré sa uplatňuje táto možnosť.
               Článok 10c
               1.   Ak

                           a)

                           SE alebo SCE premiestňuje svoje sídlo z jedného členského štátu do iného členského štátu alebo

                           b)

                           v súvislosti s premiestňovaním svojho sídla z jedného členského štátu do iného členského štátu SE alebo SCE, ktorá je rezidentom v prvom členskom štáte, prestane byť rezidentom v tomto členskom štáte a stane sa rezidentom v inom členskom štáte,

                     členské štáty prijmú nevyhnutné opatrenia, aby sa zabezpečilo, že v prípadoch, keď sú zásoby alebo rezervy riadne vytvorené zo strany SE alebo SCE predtým, ako sa sídlo premiestnilo, čiastočne alebo úplne oslobodené od dane a nepochádzajú z materských podnikov v zahraničí, takéto zásoby alebo rezervy sa môžu previesť s rovnakým oslobodením od dane materským podnikom SE alebo SCE, ktorý sa nachádza v členskom štáte, z ktorého sa sídlo premiestnilo.
               2.   Ak by sa spoločnosti premiestňujúcej svoje sídlo na území členského štátu umožnilo previesť dopredu alebo spätne straty, ktoré sa nepoužili na daňové účely, tento členský štát umožní materskému podniku, ktorý sa nachádza na jeho území, SE alebo SCE premiestňujúcej svoje sídlo prevziať tieto straty SE alebo SCE, ktoré sa nepoužili na daňové účely, za predpokladu, že strata prevedená dopredu alebo spätne by bola umožnená za porovnateľných okolností pre spoločnosť, ktorá mala naďalej sídlo v tomto členskom štáte alebo zostala v ňom naďalej rezidentom.
               Článok 10d
               1.   Samotné premiestnenie sídla SE alebo SCE nevedie k zdaňovaniu príjmu, ziskov ani kapitálových ziskov akcionárov.
               2.   Uplatnenie odseku 1 nebráni členským štátom, aby zdaňovali zisky pochádzajúce z ďalších prevodov cenných papierov predstavujúcich kapitál SE alebo SCE, ktorá premiestňuje svoje sídlo.“

               13.

               V článku 11 sa odsek 1 nahrádza takto:
               „1.   Členský štát môže odmietnuť uplatňovanie alebo ustúpiť od uplatňovania výhod vyplývajúcich zo všetkých alebo ktorejkoľvek časti ustanovení hláv II, III, IV a IVb, ak zlúčenie, rozdelenie, čiastočné rozdelenie, prevod aktív, výmena akcií alebo premiestnenie sídla SE alebo SCE:

                           a)

                           má za svoj hlavný cieľ alebo jeden z hlavných cieľov daňový únik alebo vyhýbanie sa plateniu daní; skutočnosť, že jedna z operácií uvedených v článku 1 nie je vykonaná z riadnych obchodných dôvodov, ako napríklad reštrukturalizácia alebo racionalizácia činností spoločností zúčastňujúcich sa na operácii, môže viesť k predpokladu, že hlavným alebo jedným z hlavných cieľov operácie je vyhýbanie sa plateniu daní alebo daňový únik;

                           b)

                           má za následok spoločnosť, či už zúčastnenú na operácii, alebo nie, ktorá už nespĺňa podmienky požadované na zastupovanie zamestnancov v orgánoch spoločnosti podľa mechanizmov platných pred touto operáciou.“

               14.

               Príloha sa nahrádza textom prílohy k tejto smernici.

         Článok 2
   1.   Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s ustanoveniami tejto smernice, týkajúcimi sa premiestnenia sídla SE alebo SCE, s položkou a) v prílohe k tejto smernici do 1. januára 2006. Členské štáty bezodkladne informujú Komisiu o znení týchto ustanovení a korelačnej tabuľky medzi týmito ustanoveniami a touto smernicou.
   Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
   2.   Členské štáty uvedú do účinnosti zákony, iné právne predpisy a správne opatrenia potrebné na dosiahnutie súladu s touto smernicou, pokiaľ ide o iné ustanovenia, ako sú uvedené v odseku 1, najneskôr do 1. januára 2007. Bezodkladne informujú Komisiu o znení týchto ustanovení a korelačnej tabuľky medzi týmito ustanoveniami a touto smernicou.
   Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Podrobnosti o odkaze upravia členské štáty.
   3.   Členské štáty informujú Komisiu o znení hlavných ustanovení vnútroštátnych právnych predpisov, ktoré prijímajú v oblasti pôsobnosti tejto smernice.
   Článok 3
   Táto smernica je určená členským štátom.

      V Bruseli 17. februára 2005

            Za Radu

            predseda

         J.-C. JUNCKER

      (1)  Stanovisko doručené 10. marca 2004 (zatiaľ neuverejnené v Úradnom vestníku).

      (2)  Ú. v. EÚ C 110, 30.4.2004, s. 30.

      (3)  Ú. v. ES L 225, 20.8.1990, s. 1. Smernica naposledy zmenená a doplnená Aktom o pristúpení z roku 2003.

      (4)  Ú. v. ES L 294, 10.11.2001, s. 1. Nariadenie zmenené a doplnené nariadením (ES) č. 885/2004 (Ú. v. EÚ L 168, 1.5.2004, s. 1).

      (5)  Ú. v. ES L 294, 10.11.2001, s. 22.

      (6)  Ú. v. EÚ L 207, 18.8.2003, s. 1. Nariadenie zmenené a doplnené rozhodnutím Spoločného výboru EHP č. 15/2004 (Ú. v. EÚ L 116, 22.4.2004, s. 68).

      (7)  Ú. v. EÚ L 207, 18.8.2003, s. 25.

      (8)  Ú. v. ES L 225, 20.8.1990, s. 6. Smernica naposledy zmenená a doplnená smernicou 2003/123/ES (Ú. v. EÚ L 7, 13.1.2004, s. 41).

      (9)  Ú. v. ES L 294, 10.11.2001, s. 1. Nariadenie zmenené a doplnené nariadením (ES) č. 885/2004 (Ú. v. EÚ L 168, 1.5.2004, s. 1).

      (10)  Ú. v. EÚ L 207, 18.8.2003, s. 1. Nariadenie zmenené a doplnené rozhodnutím Spoločného výboru EHP č. 15/2004 (Ú. v. EÚ L 116, 22.4.2004, s. 68).

      PRÍLOHA

            „PRÍLOHA
            Zoznam spoločností uvedený v článku 3 písm. a)

                        a)

                        spoločnosti registrované podľa nariadenia Rady (ES) č. 2157/2001 z 8. októbra 2001 o stanovách Európskej spoločnosti (SE) a smernice Rady 2001/86/ES z 8. októbra 2001, ktorou sa dopĺňajú stanovy Európskej spoločnosti v súvislosti s účasťou zamestnancov na riadení, a družstvá zriadené podľa nariadenia Rady (ES) č. 1435/2003 z 22. júla 2003 o stanovách Európskeho družstva (SCE) a smernice Rady 2003/72/ES z 22. júla 2003, ktorou sa dopĺňajú stanovy Európskeho družstva s ohľadom na účasť zamestnancov na riadení;

                        b)

                        spoločnosti podľa belgického práva označované ako ‚société anonyme’/‚naamloze vennootschap’, ‚société en commandite par actions’/‚commanditaire vennootschap op aandelen’, ‚société privée à responsabilité limitée’/‚besloten vennootschap met beperkte aansprakelijkheid’‚société coopérative à responsabilité limitée’/‚coöperatieve vennootschap met beperkte aansprakelijkheid’, ‚société coopérative à responsabilité illimitée’/‚coöperatieve vennootschap met onbeperkte aansprakelijkheid’, ‚société en nom collectif’/‚vennootschap onder firma’, ‚société en commandite simple’/‚gewone commanditaire vennootschap’, verejnoprávne podniky, ktoré prijali jednu z uvedených právnych foriem, a ostatné spoločnosti zriadené podľa belgického práva, podliehajúce belgickej dani z príjmu právnických osôb;

                        c)

                        spoločnosti podľa českého práva označované ako ‚akciová společnost’, ‚společnost s ručením omezeným’;

                        d)

                        spoločnosti podľa dánskeho práva označované ako ‚aktieselskab’ a ‚anpartsselskab’. Ostatné spoločnosti, ktoré podliehajú dani podľa zákonu o dani z príjmu právnických osôb, pokiaľ je ich zdaniteľný príjem vypočítaný a zdanený v súlade so všeobecnými daňovými právnymi predpismi, ktoré sa uplatňujú na ‚aktieselskaber’;

                        e)

                        spoločnosti podľa nemeckého práva označované ako ‚Aktiengesellschaft’, ‚Kommanditgesellschaft auf Aktien’, ‚Gesellschaft mit beschränkter Haftung’, ‚Versicherungsverein auf Gegenseitigkeit’, ‚Erwerbs- und Wirtschaftsgenossenschaft’, ‚Betriebe gewerblicher Art von juristischen Personen des öffentlichen Rechts’ a ostatné spoločnosti zriadené podľa nemeckého práva, ktoré podliehajú nemeckej dani z príjmu právnických osôb;

                        f)

                        spoločnosti podľa estónskeho práva označované ako ‚täisühing’, ‚usaldusühing’, ‚osaühing’, ‚aktsiaselts’, ‚tulundusühistu’;

                        g)

                        spoločnosti podľa gréckeho práva označované ako ‚αvώvυμη εταιρεία’, ‚εταιρεία περιoρισμέvης ευθύvης (Ε.Π.Ε.)’;

                        h)

                        spoločnosti podľa španielskeho práva označované ako ‚sociedad anónima’, ‚sociedad comanditaria por acciones’, ‚sociedad de responsabilidad limitada’ a tie verejnoprávne subjekty, ktoré fungujú podľa súkromného práva;

                        i)

                        spoločnosti podľa francúzskeho práva označované ako ‚société anonyme’, ‚société en commandite par actions’, ‚société à responsabilité limitée’, ‚sociétés par actions simplifiées’, ‚sociétés d’assurances mutuelles’, ‚caisses d’épargne et de prévoyance’, ‚sociétés civiles’, ktoré automaticky podliehajú dani z príjmu právnických osôb, ‚coopératives’, ‚unions de coopératives’, priemyselné a obchodné verejné organizácie a podniky a ostatné spoločnosti zriadené podľa francúzskeho práva, ktoré podliehajú francúzskej dani z príjmu právnických osôb;

                        j)

                        spoločnosti zriadené alebo existujúce podľa írskych zákonov, orgány registrované podľa zákona o priemyselných a podporných spoločnostiach, stavebné sporiteľne zriadené podľa zákona o stavebných sporiteľniach a zákona o spravovaných podielnických sporiteľniach v zmysle zákona o spravovaných podielnických sporiteľniach z roku 1989;

                        k)

                        spoločnosti podľa talianskeho práva označované ako ‚società per azioni’, ‚società in accomandita per azioni’, ‚società a responsabilità limitata’, ‚società cooperative’, ‚società di mutua assicurazione’ a súkromné a verejné subjekty, ktorých celá činnosť alebo jej podstatná časť má obchodný charakter;

                        l)

                        podľa cyperského práva:‚εταιρείες’ v zmysle definícií v zákonoch o dani z príjmov;

                        m)

                        spoločnosti podľa lotyšského práva označované ako ‚akciju sabiedrība’, ‚sabiedrība ar ierobežotu atbildību’;

                        n)

                        spoločnosti registrované podľa litovského práva;

                        o)

                        spoločnosti podľa luxemburského práva označované ako ‚société anonyme’, ‚société en commandite par actions’, ‚société à responsabilité limitée’, ‚société coopérative’, ‚société coopérative organisée comme une société anonyme’, ‚association d’assurances mutuelles’, ‚association d’épargne-pension’, ‚entreprise de nature commerciale, industrielle ou minière de l’État, des communes, des syndicats de communes, des établissements publics et des autres personnes morales de droit public’ a ostatné spoločnosti zriadené podľa luxemburského práva, ktoré podliehajú luxemburskej dani z príjmu právnických osôb;

                        p)

                        spoločnosti podľa maďarského práva označované ako ‚közkereseti társaság’, ‚betéti társaság’, ‚közös vállalat’, ‚korlátolt felelősségű társaság’, ‚részvénytársaság’, ‚egyesülés’, ‚közhasznú társaság’, ‚szövetkezet’;

                        q)

                        spoločnosti podľa maltského práva označované ako ‚Kumpaniji ta’ Responsabilita Limitata’, ‚Soċjetajiet en commandite li l-kapital tagħhom maqsum f’azzjonijiet’;

                        r)

                        spoločnosti podľa holandského práva označované ako ‚naamloze vennootschap’, ‚besloten vennootschap met beperkte aansprakelijkheid’, ‚Open commanditaire vennootschap’, ‚Coöperatie’, ‚onderlinge waarborgmaatschappij’, ‚Fonds voor gemene rekening’, ‚vereniging op coöperatieve grondslag’ , ‚vereniging welke op onderlinge grondslag als verzekeraar of kredietinstelling optreedt’ a ostatné spoločnosti zriadené podľa holandského práva, ktoré podliehajú holandskej dani z príjmu právnických osôb;

                        s)

                        spoločnosti podľa rakúskeho práva označované ako ‚Aktiengesellschaft’, ‚Gesellschaft mit beschränkter Haftung’, ‚Erwerbs- und Wirtschaftsgenossenschaften’;

                        t)

                        spoločnosti podľa poľského práva označované ako ‚spółka akcyjna’, ‚spółka z ograniczoną odpowiedzialnością’;

                        u)

                        obchodné spoločnosti alebo spoločnosti občianskeho práva s obchodnou formou a ostatné právnické osoby vykonávajúce obchodnú alebo priemyselnú činnosť, ktoré sú registrované podľa portugalského práva;

                        v)

                        spoločnosti podľa slovinského práva označované ako ‚delniška družba’, ‚komanditna družba’, ‚družba z omejeno odgovornostjo’;

                        w)

                        spoločnosti podľa slovenského práva označované ako ‚akciová spoločnosť ’, ‚spoločnosť s ručením obmedzeným’, ‚komanditná spoločnosť ’.

                        x)

                        spoločnosti podľa fínskeho práva označované ako ‚osakeyhtiö’/‚aktiebolag’, ‚osuuskunta’/‚andelslag’, ‚säästöpankki’/‚sparbank’ a ‚vakuutusyhtiö’/‚försäkringsbolag’;

                        y)

                        spoločnosti podľa švédskeho práva označované ako ‚aktiebolag’, ‚försäkringsaktiebolag’, ‚ekonomiska föreningar’, ‚sparbanker’, ‚ömsesidiga försäkringsbolag’;

                        z)

                        spoločnosti zriadené podľa práva Spojeného kráľovstva.“


title: Smernica Komisie 2006/74/ES z  21. augusta 2006 , ktorou sa mení a dopĺňa smernica Rady 91/414/EHS s cieľom zaradiť dichlorprop-P, metconazole, pyrimethanil a triclopyr medzi účinné látky   (Text s významom pre EHP)

text:
               30.8.2006

               SK

               Úradný vestník Európskej únie

               L 235/17

      SMERNICA KOMISIE 2006/74/ES
   z 21. augusta 2006,
   ktorou sa mení a dopĺňa smernica Rady 91/414/EHS s cieľom zaradiť dichlorprop-P, metconazole, pyrimethanil a triclopyr medzi účinné látky
   (Text s významom pre EHP)
   KOMISIA EURÓPSKYCH SPOLOČENSTIEV,
   so zreteľom na Zmluvu o založení Európskeho spoločenstva,
   so zreteľom na smernicu Rady 91/414/EHS z 15. júla 1991 o uvádzaní prípravkov na ochranu rastlín na trh (1), a najmä na jej článok 6 ods. 1,
   keďže:

               (1)

               V nariadeniach Komisie (ES) č. 451/2000 (2) a (ES) č. 703/2001 (3) sa ustanovujú podrobné pravidlá vykonávania druhej etapy pracovného programu uvedeného v článku 8 ods. 2 smernice 91/414/EHS a ustanovuje sa zoznam účinných látok, ktoré sa majú posúdiť s cieľom ich možného zaradenia do prílohy I k smernici 91/414/EHS. V tomto zozname sú uvedené dichlorprop-P, metconazole, pyrimethanil a triclopyr.

               (2)

               Účinky týchto účinných látok na ľudské zdravie a životné prostredie boli posúdené v súlade s ustanoveniami nariadení (ES) č. 451/2000 a (ES) č. 703/2001 na rad použití, ktoré navrhol oznamovateľ. Okrem toho sa v týchto nariadeniach určujú spravodajské členské štáty, ktoré musia Európskemu úradu pre bezpečnosť potravín (EÚBP) predložiť príslušné hodnotiace správy a odporúčania v súlade s článkom 8 ods. 1 nariadenia (ES) č. 451/2000. Pre dichlorprop-P bolo spravodajským členským štátom Dánsko a všetky príslušné informácie boli predložené 5. novembra 2003. Pre metconazole bolo spravodajským členským štátom Belgicko a všetky príslušné informácie boli predložené 27. januára 2004. Pre pyrimethanil bolo spravodajským členským štátom Rakúsko a všetky príslušné informácie boli predložené 15. apríla 2004. Pre triclopyr bolo spravodajským členským štátom Írsko a všetky príslušné informácie boli predložené 21. novembra 2003.

               (3)

               Hodnotiace správy boli vzájomne preskúmané (spôsobom peer review) členskými štátmi a EÚBP a predložené Komisii vo forme vedeckých správ EÚBP 14. decembra 2005 pre triclopyr a 13. januára 2006 pre dichlorprop-P, metconazole a pyrimethanil (4). Tieto správy preskúmali členské štáty a Komisia v rámci Stáleho výboru pre potravinový reťazec a zdravie zvierat a boli finalizované 23. mája 2006 vo forme revíznych správ Komisie týkajúcich sa dichlorpropu-P, metconazolu, pyrimethanilu a triclopyru.

               (4)

               Z rôznych vykonaných skúšok vyplýva, že možno očakávať, že prípravky na ochranu rastlín, ktoré obsahujú dichlorprop-P, metconazole, pyrimethanil a triclopyr, vo všeobecnosti splnia požiadavky ustanovené v článku 5 ods. 1 písm. a) a b) smernice 91/414/EHS, najmä pokiaľ ide o použitie, ktoré bolo preskúmané a podrobne opísané v revíznych správach Komisie. Preto je vhodné zaradiť tieto účinné látky do prílohy I, aby sa zabezpečilo, že povolenia pre prípravky na ochranu rastlín, ktoré obsahujú tieto účinné látky, sa vo všetkých členských štátoch môžu udeľovať v súlade s ustanoveniami tejto smernice.

               (5)

               Bez toho, aby bol dotknutý uvedený záver, je vhodné získať ďalšie informácie o určitých konkrétnych otázkach týkajúcich sa dichlorpropu-P, pyrimethanilu a triclopyru. V článku 6 ods. 1 smernice 91/414/EHS sa uvádza, že zaradenie látky do prílohy I môže podliehať určitým podmienkam. Preto je vhodné vyžadovať, aby boli dichlorprop-P, pyrimethanil a triclopyr podrobené ďalšiemu testovaniu s cieľom potvrdiť posúdenie rizika v súvislosti s niektorými otázkami a aby takéto štúdie predložili oznamovatelia.

               (6)

               Pred zaradením účinnej látky do prílohy I by mala byť poskytnutá primeraná lehota s cieľom umožniť členským štátom a zainteresovaným stranám pripraviť sa na splnenie nových požiadaviek, ktoré vyplynú z tohto zaradenia.

               (7)

               Bez toho, aby boli dotknuté povinnosti stanovené v smernici 91/414/EHS v dôsledku zaradenia účinnej látky do prílohy I, by sa po zaradení mala členským štátom poskytnúť lehota šiestich mesiacov na preskúmanie existujúcich povolení týkajúcich sa prípravkov na ochranu rastlín s obsahom dichlorpropu-P, metconazolu, pyrimethanilu a triclopyru, aby sa zabezpečilo splnenie požiadaviek ustanovených v smernici 91/414/EHS, najmä v jej článku 13, a príslušných podmienok stanovených v prílohe I. Členské štáty by mali v prípade potreby zmeniť, nahradiť alebo odobrať existujúce povolenia v súlade s ustanoveniami smernice 91/414/EHS. Odchylne od uvedeného termínu by malo byť poskytnuté dlhšie obdobie na predloženie a posúdenie úplnej dokumentácie prílohy III pre každý prípravok na ochranu rastlín pre každé plánované použitie v súlade s jednotnými zásadami ustanovenými v smernici 91/414/EHS.

               (8)

               Skúsenosti získané z predchádzajúcich zaradení účinných látok posúdených v rámci nariadenia Komisie (EHS) č. 3600/92 (5) do prílohy I k smernici 91/414/EHS ukázali, že pri výklade povinností držiteľov existujúcich povolení môžu vzniknúť ťažkosti, pokiaľ ide o prístup k údajom. S cieľom predísť ďalším ťažkostiam sa preto zdá, že je potrebné objasniť povinnosti členských štátov, najmä povinnosť overiť, či držiteľ povolenia preukáže prístup k dokumentácii spĺňajúcej požiadavky prílohy II k uvedenej smernici. Týmto objasnením sa však neustanovujú žiadne nové povinnosti pre členské štáty alebo držiteľov povolení v porovnaní so smernicami, ktoré boli doteraz prijaté a ktorými sa mení a dopĺňa príloha I.

               (9)

               Preto je vhodné smernicu 91/414/EHS zodpovedajúcim spôsobom zmeniť a doplniť.

               (10)

               Opatrenia ustanovené v tejto smernici sú v súlade so stanoviskom Stáleho výboru pre potravinový reťazec a zdravie zvierat,

         PRIJALA TÚTO SMERNICU:
   Článok 1
   Príloha I k smernici 91/414/ES sa mení a dopĺňa tak, ako je stanovené v prílohe k tejto smernici.
   Článok 2
   Členské štáty prijmú a uverejnia najneskôr do 30. novembra 2007 zákony, iné právne predpisy a správne opatrenia potrebné na dosiahnutie súladu s touto smernicou. Komisii bezodkladne oznámia znenie týchto ustanovení a tabuľku zhody medzi týmito ustanoveniami a touto smernicou.
   Tieto ustanovenia uplatňujú od 1. decembra 2007.
   Členské štáty uvedú priamo v prijatých ustanoveniach alebo pri ich úradnom uverejnení odkaz na túto smernicu. Spôsob odkazu určia členské štáty.
   Článok 3
   1.   V súlade so smernicou 91/414/EHS členské štáty v prípade potreby do 30. novembra 2007 zmenia alebo odoberú existujúce povolenia týkajúce sa prípravkov na ochranu rastlín s obsahom dichlorpropu-P, metconazolu, pyrimethanilu a triclopyru ako účinných látok.
   Do tohto dátumu overia najmä to, či podmienky prílohy I k tejto smernici týkajúce sa dichlorpropu-P, metconazolu, pyrimethanilu a triclopyru sú splnené, s výnimkou tých, ktoré sú stanovené v časti B položky týkajúcej sa týchto účinných látok, a či držiteľ povolenia má dokumentáciu spĺňajúcu požiadavky prílohy II k tejto smernici alebo má k nej prístup v súlade s podmienkami článku 13 tejto smernice.
   2.   Odchylne od odseku 1 členské štáty prehodnotia každý povolený prípravok na ochranu rastlín s obsahom dichlorpropu-P, metconazolu, pyrimethanilu a triclopyru ako jedinej účinnej látky alebo jednej z viacerých účinných látok, z ktorých všetky sú uvedené v prílohe I k smernici 91/414/EHS najneskôr do 31. mája 2007, v súlade s jednotnými zásadami ustanovenými v prílohe VI k smernici 91/414/EHS na základe dokumentácie spĺňajúcej požiadavky prílohy III k tejto smernici a s prihliadnutím na časť B položiek v prílohe I k tejto smernici týkajúcich sa dichlorpropu-P, metconazolu, pyrimethanilu a triclopyru. Na základe tohto hodnotenia určia, či prípravok spĺňa podmienky stanovené v článku 4 ods. 1 písm. b), c), d) a e) smernice 91/414/EHS.
   Po tomto určení členské štáty:

               a)

               v prípade prípravku s obsahom dichlorpropu-P, metconazolu, pyrimethanilu a triclopyru ako jedinej účinnej látky v prípade potreby zmenia alebo odoberú povolenie najneskôr do 31. mája 2011 alebo

               b)

               v prípade prípravku s obsahom niektorej z látok dichlorprop-P, metconazole, pyrimethanil a triclopyr ako jednej z viacerých účinných látok v prípade potreby zmenia alebo odoberú povolenie do 31. mája 2011 alebo do dátumu určeného na takúto zmenu alebo odobratie v príslušnej smernici alebo smerniciach, ktorými sa príslušná látka alebo látky dopĺňajú do prílohy I k smernici 91/414/EHS, podľa toho, ktorý z týchto dátumov nastane neskôr.

         Článok 4
   Táto smernica nadobúda účinnosť 1. júna 2007.
   Článok 5
   Táto smernica je určená členským štátom.

      V Bruseli 21. augusta 2006

            Za Komisiu

         Markos KYPRIANOU

            člen Komisie

      (1)  Ú. v. ES L 230, 19.8.1991, s. 1. Smernica naposledy zmenená a doplnená smernicou Komisie 2006/64/ES (Ú. v. EÚ L 206, 27.7.2006, s. 107).

      (2)  Ú. v. ES L 55, 29.2.2000, s. 25. Nariadenie naposledy zmenené a doplnené nariadením (ES) č. 1044/2003 (Ú. v. EÚ L 151, 19.6.2003, s. 32).

      (3)  Ú. v. ES L 98, 7.4.2001, s. 6.

      (4)  Vedecká správa EÚBP (2006) 52, 1–67, Záver zo vzájomného preskúmania (preskúmania spôsobom peer review) účinnej látky dichlorprop-P z hľadiska posúdenia rizika pesticídov (finalizovaná 13. januára 2006).
   Vedecká správa EÚBP (2006) 64, 1–71, Záver zo vzájomného preskúmania (preskúmania spôsobom peer review) posúdenia rizika pesticídov s účinnou látkou metconazole (finalizovaná 13. januára 2006).
   Vedecká správa EÚBP (2006) 61, 1–70, Záver zo vzájomného preskúmania (preskúmania spôsobom peer review) posúdenia rizika pesticídov s účinnou látkou pyrimethanil (finalizovaná 13. januára 2006).
   Vedecká správa EÚBP (2005) 56, 1–103, Záver zo vzájomného preskúmania (preskúmania spôsobom peer review) účinnej látky triclopyr z hľadiska posúdenia rizika pesticídov (finalizovaná 14. decembra 2005).

      (5)  Ú. v. ES L 366, 15.12.1992, s. 10. Nariadenie naposledy zmenené a doplnené nariadením (ES) č. 2266/2000 (Ú. v. ES L 259, 13.10.2000, s. 27).

      PRÍLOHA
      Na koniec tabuľky v prílohe I k smernici 91/414/EHS sa dopĺňa táto položka:

                     Číslo

                     Bežný názov, identifikačné čísla

                     Názov IUPAC

                     Čistota (1)

                     Nadobudnutie účinnosti

                     Skončenie platnosti zaradenia

                     Osobitné ustanovenia

                     „135

                     dichlorprop-P
                     č. CAS 15165-67-0
                     č. CIPAC 476

                     kyselina (R)-2-(2,4-dichlórfenoxy)propánová

                     ≥ 900 g/kg

                     1. júna 2007

                     31. mája 2017

                     ČASŤ A
                     Povolené môže byť len použitie ako herbicíd.
                     ČASŤ B
                     Na uplatňovanie jednotných zásad prílohy VI sa zohľadňujú závery revíznej správy pre dichlorprop-P, najmä jej dodatkov I a II v konečnom znení Stáleho výboru pre potravinový reťazec a zdravie zvierat z 23. mája 2006.
                     Pri tomto celkovom hodnotení členské štáty:

                                 —

                                 musia venovať osobitnú pozornosť ochrane vtákov, cicavcov, vodných organizmov a necielených rastlín. Podmienky povolenia by, v prípade potreby, mali zahŕňať opatrenia na zníženie rizika.

                           Príslušné členské štáty požiadajú o predloženie ďalších štúdií na účel potvrdenia výsledkov posúdenia metabolizmu zvierat a posúdenia rizika pri akútnom a krátkodobom vystavení v prípade vtákov a akútnom vystavení v prípade bylinožravých cicavcov.
                     Zabezpečia, aby oznamovatelia, na ktorých žiadosť bol dichlorprop-P zaradený do tejto prílohy, predložili Komisii takéto štúdie do 2 rokov od nadobudnutia účinnosti tejto smernice.

                     136

                     metconazole
                     č. CAS 125116-23-6 (stereochemicky neurčený)
                     č. CIPAC 706

                     (1RS,5RS:1RS,5SR)-5-(4-chlórbenzyl)-2,2-dimetyl-1-(1H-1,2,4-triazol-1-ylmetyl)cyklopentanol

                     ≥ 940 g/kg (zmes cis- a trans-izomérov)

                     1. júna 2007

                     31. mája 2017

                     ČASŤ A
                     Povolené môže byť len použitie ako fungicíd.
                     ČASŤ B
                     Na uplatňovanie jednotných zásad prílohy VI sa zohľadňujú závery revíznej správy pre metconazole, najmä jej dodatkov I a II, v konečnom znení Stáleho výboru pre potravinový reťazec a zdravie zvierat z 23. mája 2006.
                     Pri tomto celkovom posúdení členské štáty:

                                 —

                                 musia venovať osobitnú pozornosť ochrane vodných organizmov, vtákov a cicavcov. Podmienky povolenia by, v prípade potreby, mali zahŕňať opatrenia na zníženie rizika,

                                 —

                                 musia venovať mimoriadnu pozornosť bezpečnosti užívateľov. Ak je to vhodné, podmienky povolenia by mali zahŕňať ochranné opatrenia.

                     137

                     pyrimethanil
                     č. CAS 53112-28-0
                     č. CIPAC nepridelené

                     N-(4,6-dimetylpyrimidín-2-yl)anilín

                     ≥ 975 g/kg
                     (vzniknutá technická nečistota kyánamid sa pokladá za závažné toxikologické riziko a hodnota nesmie byť vyššia ako 0,5 g/kg v technickom materiále)

                     1. júna 2007

                     31. mája 2017

                     ČASŤ A
                     Povolené môže byť len použitie ako fungicíd.
                     ČASŤ B
                     Na uplatňovanie jednotných zásad prílohy VI sa zohľadňujú závery revíznej správy pre pyrimethanil, najmä jej dodatkov I a II v konečnom znení Stáleho výboru pre potravinový reťazec a zdravie zvierat z 23. mája 2006.
                     Pri tomto celkovom hodnotení členské štáty:

                                 —

                                 musia venovať zvláštnu pozornosť ochrane vodných organizmov. Podmienky povolenia by, v prípade potreby, mali zahŕňať opatrenia na zníženie rizika, ako sú ochranné zóny,

                                 —

                                 musia venovať osobitnú pozornosť bezpečnosti používateľov a zabezpečiť, aby v podmienkach používania bolo predpísané používanie primeraného osobného ochranného výstroja.

                           Príslušné členské štáty požiadajú o predloženie ďalších štúdií na účel potvrdenia posúdenia rizika v prípade rýb. Zabezpečia, aby oznamovateľ, na ktorého žiadosť bol pyrimethanil zaradený do tejto prílohy, predložil Komisii takéto štúdie do 2 rokov od nadobudnutia účinnosti tejto smernice.

                     138

                     triclopyr
                     č. CAS 055335-06-3
                     č. CIPAC 376

                     kyselina [(3,5,6-trichlórpyridín-2-yl)oxy]octová

                     ≥ 960 g/kg
                     (ako butoxyetylester Triclopyr)

                     1. júna 2007

                     31. mája 2017

                     ČASŤ A
                     Povolené môže byť len použitie ako herbicíd.
                     ČASŤ B
                     Pri posudzovaní žiadostí o povolenie prípravkov na ochranu rastlín, ktoré obsahujú triclopyr, na iné použitie ako na jarné aplikácie na pastvinách a trávnych porastoch členské štáty venujú osobitnú pozornosť kritériám v článku 4 ods. 1 písm. b) a zabezpečia, aby pred udelením takéhoto povolenia boli poskytnuté všetky potrebné údaje a informácie.
                     Na implementáciu jednotných zásad prílohy VI sa zohľadnia závery revíznej správy týkajúcej sa triclopyru v konečnom znení Stáleho výboru pre potravinový reťazec a zdravie zvierat z 23. mája 2006 a najmä jej dodatky I a II.
                     Pri tomto celkovom hodnotení členské štáty:

                                 —

                                 musia venovať osobitnú pozornosť ochrane podzemnej vody v citlivých oblastiach. Podmienky povolenia by mali zahŕňať opatrenia na zníženie rizika a v prípade potreby by sa mali začať monitorovacie programy v citlivých oblastiach,

                                 —

                                 musia venovať osobitnú pozornosť bezpečnosti používateľov a zabezpečiť, aby v podmienkach používania bolo predpísané používanie primeraného osobného ochranného výstroja,

                                 —

                                 musia venovať osobitnú pozornosť ochrane vtákov, cicavcov, vodných organizmov a necielených rastlín. Podmienky povolenia by v prípade potreby mali zahŕňať opatrenia na zníženie rizika.

                           Príslušné členské štáty požiadajú o predloženie ďalších štúdií na účel potvrdenia posúdenia akútneho a dlhodobého rizika pre vtáky a cicavce a rizika vyplývajúceho z vystavenia vodných organizmov účinkom metabolitu 6-chlórpiridín-2-ol. Zabezpečia, aby oznamovatelia, na ktorých žiadosť bol triclopyr zaradený do tejto prílohy, predložili Komisii takéto štúdie do 2 rokov od nadobudnutia účinnosti tejto smernice.“

         (1)  Ďalšie podrobnosti o identite a špecifikácii účinnej látky sú uvedené v revíznej správe.